
A MB la dicotomia que expressa el títol -el real i l’elegant com a concep¬ 
tes artístics oposats aplicats a la pintura de figura-, i els pintors ressen¬ 
yats, ens mourem en un període de la història de l’art que, a Catalunya, 
es cavalca amb el Romanticisme tardà de mitjans del XIX i entronca amb els 
inicis del Modernisme de finals de segle i amb l’irrupció de l’Impressionisme 
com a eix que vertebrarà la ulterior òptica pictòrica de molts artistes plàstics 
del tombant de segle. Part de l’obra dels artistes que tractarem, si bé coexistí 
amb el vell -el Romanticisme- i amb el nou per venir -el Modernisme-, no 
participà plenament dels seus respectius anhels o pretensions estètiques. El 
treball dels pintors Antoni Caba, Simó Gómez, Estanislau Torrents, Francesc 
Masriera i Francesc Miralles propicià, en alguns aspectes, el canvi artístic que 
imposarà el desig progressista i la voluntat de modernitat de l’art de finals de 
segle -que en alguns aspectes menen cap al Naturalisme parisenc de Casas i 
Rusinol-, i alhora fuig de les convencions romàntiques a l’ús -vehiculades 
sovint amb paràmetres classicitzants o acadèmics-, atansant-se amb diversos 
graus d’intensitat a les tendències realistes de mitjans del XIX. Tot això contri¬ 
buí a definir un període ric i eclèctic en producció artística, com és aquesta 
segona meitat del XIX, coincidint també, en bona part, amb un període histò¬ 
ric fèrtil per a les arts catalanes, com fou l’època de la Restauració (1871-1885). 
El títol refereix, doncs, només a una part de la producció pictòrica del període 
esmentat. 


El gir cap a la realitat. 

Irrupció del Realisme en la pintura de figura a Catalunya 

El tarannà estilístic dels pintors catalans que tractarem, en abordar temes o 
gèneres pictòrics on la figura humana n’és la protagonista -excloure’m, doncs, 
gèneres com la natura morta i el paisatge-, es polaritzà, en un moment donat, 
dins una tendència generalitzada que atorgà carta d’oficialitat al Realisme, és a 
dir, transità del real a l’anecdòtic, tot permetent-nos definir dues categories 
dins la mateixa tendència realista. La figura humana, com a protagonista cen¬ 
tral de les representacions pictòriques, passà de ser plasmada segons els parà¬ 
metres regulats des de les acadèmies i escoles d’art durant la primera meitat 
del XIX -d’una manera que hom pot definir com asèptica i clàssica-, a ser-ho 
atenint-se a la plena observació de la realitat, aproximant-se tant a les textures 
dels objectes, com a temes més quotidians, i prescindint, en la mesura del pos¬ 
sible, de la seva adaptació a canons i/o postures clàssiques i artificials, tot 
seguint les noves tendències centreuropees pel que fa a l’assumpció d’un art 
més sensitiu, de copsament de la realitat; un art, en resum, més dinàmic i vita¬ 
lista. Ja cap a la dècada dels setanta, però, el Realisme derivarà vers la selecció 
de la realitat a representar i cap a l’anècdota intranscendent i fugaç, de la qual 
la figura elegant n’esdevindrà un ítem. 

A Catalunya, l’atansament a posicions més afins al Realisme conceptual o 
courbetià les conrearan i desenvoluparan, a partir de cert moment de llurs 
carreres, pintors com Ramon Martí i Alsina, Antoni Caba, Simó Gómez, 
Francesc Torras, Antoni Gisbert o Josep Lluís Pellicer. Un fet cabdal per a la 

nova orientació que prendria la pintura catalana fou la presència dels millors 
artistes romàntics catalans a l’Exposició Universal de París de 1855. Josep 
Arrau, Joaquim Espalter, Josep Galofré, Claudi Lorenzale, Federico de 
Madrazo o Francesc-Xavier Parcerisa, entre d’altres, de ben segur no restaren 
indiferents a la nova direcció que prendria la pintura des d’aleshores, de la 
mateixa manera que els nous valors artístics que els succeirien a Catalunya 
començaren a veure París com la Meca on calia anar per aprendre i exposar. 
Aquell any, a París, Gustave Courbet establí les bases de la nova tendència rea¬ 
lista, obrint també la porta a la segregació entre dos tipus d’art -l’oficial i l’in¬ 
dependent-, arrel del refús de les seves pintures a YExposició Universal i la 
seva exposició paral·lela. Martí i Alsina visità París aquell mateix any i pogué 
conèixer, de primera mà, aquest nou Realisme encapçalat pel mateix Courbet i 
per François Bonvin, que sorgit com a contraposició als influxos idealistes pre¬ 
sents al Classicisme i al Romanticisme, propugnava el valor de la realitat objec¬ 
tiva com a factor de representació vàlid per se, prescindint-se de qualsevol 
intenció preconcebuda i de tota modificació o embelliment de l’objecte de la 
representació, i incorporant a la pintura temes de la vida quotidiana i, particu¬ 
larment, de gent humil. La captació del món en la complexitat dels seus aspec¬ 
tes naturals i socials, en tant que síntesi dinàmica de la naturalesa i de la his¬ 
tòria, i la comprensió de que aquestes han de ser copsades tal i com se’ns pre¬ 
senten, sense recolzar-se en idealitzacions, ni en la l’assumpció o transposició 
de iconografies mitològiques en abordar un gènere pictòric tan estès a l’època 
com eren els quadres d’història, fou l’extensió lògica del mateix Romanticisme, 
així com un desenvolupament d’elements plantejats ja per la cultura de 
l’Enciclopedisme, i s’erigí com una nova presa de consciència de l’artista. El 
Realisme tindrà ressò, fins i tot, en els nous pintors més tradicionalistes, que 
incorporaran alguns dels seus recursos a les seves obres. 

La ‘reproducció del natural amb veritat’ -per expressar-ho d’alguna mane¬ 
ra- esdevindrà un aspecte valorat positivament, per part de la crítica d’art a 
Catalunya, ja cap al 1860. A principis de la segona meitat del XIX, els aficionats 
a l’art de Barcelona eren dividits en dos bàndols: els pro-Martí Alsina, afins als 
nous aires courbetians, i els pro-Josep Serra Porson, afins a la inèrcia acade¬ 
micista en que l’art romàntic tardà estava ancorat i atents, també, al virtuosis¬ 
me tècnic dels tableautins d’un Jean Louis Ernest Meissonier. La personalitat 
dels pintors “natzarens” i la dels anomenats “puristes romàntics” estava també 
al darrera d’aquesta tesitura, que tingué una pervivència força perllongada al 
llarg del segle XIX. Amb el Realisme succeirà una mica el mateix que amb el 
trànsit d’allò neoclàssic vers allò romàntic: a Catalunya no hi va haver un tren¬ 
cament clar, ja que aquest es canalitzà pels mateixos conductes que aquell, és 
a dir, els únics i oficials. Així, tard o d’hora, amb major o menor resistència dels 
tradicionalistes, el Realisme fou assumit des d’una institució oficial amb un pes 
determinant com era l’Escola de Belles Arts de Barcelona. De fet, ja veiem indi¬ 
cis de realisme a Catalunya de la mà de Lluís Rigalt, Ramon Vives o del mateix 
Parcerisa, artistes romàntics vinculats a La Llotja que ostentaren un interès 
manifest en la representació de les coses “tal com son”, mitjançant la seva tèc¬ 
nica pictòrica “fidel a la realitat a copsar”. 



Simó Gómez Polo 

El fumador 

Carbó sobre paper, 26 x 20 cm. 
Col·lecció particular 

Francesc Miralles Galaup 
Autorretrat, c. 1931. 
Gouache sobre paper 
Col·lecció particular 


La figura realista segons Antoni Caba, 

Simó Gómez i Estanislau Torrents 

Els introductors i epígons del Realisme a Catalunya foren Ramon Martí i 
Alsina i Antoni Caba, que amb el seu treball s’erigiren en els abanderats del nou 
estil. Com ells, altres pintors dirigiren llur mirada vers la realitat que els envol¬ 
tava, vehiculant el seu art mitjançant l’ús de temàtiques més prosaiques, així 
com pel domini de recursos tècnics que abundessin en l’aproximació a les tex¬ 
tures dels objectes a representar, i en atmosferes menys lluministes o, en tot 
cas, menys artificials a l’hora de representar, especialment, escenes d’interior. 
En la representació de figures, això es traduirà en espontaneïtat i absència, o 
bandejament conscient, del filtre canònic habitual alhora de triar-les i repre- 
sentar-les, no renunciant-se, fins i tot, a donar cert aire realista, com hem dit, 
a obres al·legòriques o d’història. 

Artista i pedagog d’influència cabdal en la història de l’art català de la sego¬ 
na meitat del XIX, Antoni Caba i Casamitjana (1838-1907) destacà sobretot en 
el retrat, el gènere pictòric que més conreà i del qual ens ha llegat una abun¬ 
dant producció que fa palès, en bona part, el seu apropament decidit al 
Realisme. Després de passar com a pensionat a Madrid, on treballà i exposà 
amb cert èxit, i on també fou deixeble de Federico de Madrazo -qui probable¬ 
ment l’inculcà cert sentit pictòric ingresista i el degué orientar en l’art del 
retrat-, Caba anà a París, on va ser deixeble de Hippolyte Delaroche i després 
de Charles Gleyre, un mestre de fama a la seva època obert als nous aires de 
modernitat realista. En tornar a Barcelona, Caba entrà com a professor a La 
Llotja el 1869, i el 1874 guanyà la càtedra d’ Acolorit i Composició en disputa 
amb el mateix Simó Gómez. Ambdós competien amb una versió del 
Penediment de Judes, que Caba va resoldre d’una manera més viva i dinàmica. 
Entre 1887 i 1901, any que deixà el càrrec per problemes de salut, va ser direc¬ 
tor de l’institució. També conreà el gènere històric i les al·legories, de les quals 
destacarem El Temps, la Fortuna i l’Amor, que l’acosta a cert tipus de pintura 
afí al barroc i que també conrearia Francesc Sans i Cabot a La Fortuna, la 
Casualitat i la Bogeria. Tanmateix, també realitzà diverses pintures murals, 
d’entre les que destacarem les realitzades pel Liceu. 

El retrat, dèiem, fou el gènere que Antoni Caba més conreà, on la figura 
humana n’és protagonista absoluta i on fa palès el seu eclecticisme i inquietud 
per experimentar, així com el seu afany per treballar amb els efectes de llum 
real i amb el clarobscur. En els seus inicis es mostra lligat al natzarenisme 
romàntic -fou deixeble de Pau Milà i Fontanals i de Claudi Lorenzale a La 
Llotja-, d’on n’extraurà una especial habilitat per al sentit pictòric del dibuix. 
Aviat, però, Caba resoldrà les seves obres amb complexos i avançats jocs de 
volum i espai. Com Simó Gómez, tendeix a potenciar la figura, especialment els 
rostres, i a enfosquir els fons amb una pinzellada ferma i una paleta general¬ 
ment obscura. 

A grans trets, l’evolució pictòrica d’Antoni Caba va d’un interès primerenc 
centrat en aspectes de composició i de dibuix, passant per una fase més orien¬ 
tada en la simplificació volumètrica i cromàtica -on beu sovint de la maniera 
barroca o neoclàssica- fins arribar a una etapa de maduresa que inicia cap al 

1874. En aquest moment s’especialitzarà en el retrat, gènere amb el qual expe¬ 
rimentarà primerament amb composicions un tant complaents amb els retra¬ 
tats, però que poc a poc, i després de passar per certa tendència a l’anecdotis- 
me, culminarà amb un realisme més cru, interessat plenament en uns efectes 
lumínics atenuats i, finalment, amb l’anomenada “fase de plasmació quasi 
fotogràfica”. En aquesta, cedirà al gust de la clientela i de la crítica, en un 
moment en que el Realisme ja estava plenament assumit en l’art català i apun¬ 
tava ja nous horitzons estètics. 

En l’anomenada, per Cirici-Pellicer, “etapa neogrega” (1871-1874) és, pot¬ 
ser, on el dibuix de Caba -entès aquest com a element de la pintura- es més 
precís i notori, que no pas en d’altres moments en els que la pasta pictòrica 
determina més el resultat final. Amb pocs colors i molts matisos sembla voler 
evocar Ingres, encara que prescindint ja del pathos romàntic o neoclàssic. La 
“fase sedosa” és, probablement, la que més atansa a Caba a les nebuloses i 
ensucrades plasmacions de Francesc Masriera, tot i que la seva pinzellada 
esdevé més sòlida que la d’aquest, mai tractant de fantasiejar o embellir amb 
la seva paleta. 

Caba fou al retrat realista català el que Martí i Alsina fou per al paisatge, 
impulsant-lo fins cotes expressives inèdites. Si bé en Martí i Alsina la influèn¬ 
cia del Realisme francès es concretarà en unes figures directes, en Caba enca¬ 
ra roman cert charme aristocratitzant i elitista, tot i no pretendre complaure o 
afalagar artificialment els retratats. La voluntat de Caba de transcendir la tela 
amb els personatges i les seves personalitats es fa palès en els seus ulls, pene¬ 
trants i vius, molt perfilats, obrint sempre la seva ànima, acostant-los a l’espec¬ 
tador d’una manera clara i directa, com si tal vegada poguessin traspassar la 
tela amb la seva senzillesa. 

L’obra de Pere Borrell del Caso, presenta clares similituds amb la de Caba, 
no debades foren amics de generació i ambdós es dedicaren a la docència artís¬ 
tica. Ara bé, cal dir que Borrell era un defensor del realisme com a valor essen¬ 
cial de la pintura. Un altre especialista en retrat, coetani de Caba, fou Francesc 
Torras Armengol (1832-1878), pintor d’un realisme diàfan i meticulós, d’una 
gèlida perfecció tècnica que sovint allunya els seus retratats de l’espectador. 

Un altre pintor català poc conegut i que s’alineà amb el Realisme és 
n’Estanislau Pere Nolasc Torrents i d’Arnat (1839-1916). Nascut a Marsella de 
pares catalans, tornà a Barcelona en morir aquests i estudià a La Llotja fins que 
marxà a París, on fou deixeble de Thomas Couture. Aquest fou un mestre de 
tarannà conservador, anti-realista declarat i un dels primers representants de 
l’academicisme romàntic, dels pompiers de l’École Imperiale, així com gran 
retratista que influí en figures com Edouard Manet. La primera exposició ofi¬ 
cial documentada on participà Torrents fou el Salon de 1864, on presentà Una 
bacant. A Barcelona hi exposà el 1866 un Cap d’estudi, Una escena a la Plaça 
Reial, i el seu conegut Grup d’Escolans, obra que ja el situa dins l’òrbita del 
Realisme. Pensionat a Roma el 1866 per la Diputació Provincial de la qual en 
depenia La Llotja, a la capital italiana hi romangué fins el 1871. A partir d’ales¬ 
hores, desenvolupà gairebé tota la seva carrera a França on s’hi quedà a viure, 
mantenint una continuada presència a les exposicions i salons parisencs. Fou 



La Figura Realista i la Figura Elegant 


[310 ] 



Francesc Miralles Galaup 

Autorretrat 

Oli sobre tela, 35 x 30,5 cm. 
Col·lecció particular 


premiat al Saló de Paris el 1875 per l’oli Un mort, obra propera a les atmosfe¬ 
res i temes de Benet Mercadé, i que s’atansa a cert tipus de composicions d’his¬ 
tòria amb un cadàver com protagonista. El 1876 presentà, també a París, La 
vierge du lis. 

Conreador d’un rigorós realisme, entre els gèneres que practicà hi podem 
comptar pintura d’història, religiosa, de costums i paisatges. El seu Realisme, 
de vegades d’una pinzellada més tortuosa, gruixuda i empastada -de la que 
n’és exemple un Autoretrat que hi ha al Museu de Belles Arts de Marsella-, i 
d’altres més fotogràfic o documental, és d’una gran qualitat pictòrica. La seva 
plena immersió a França probablement donà a la seva obra un sentit més pro¬ 
per a les tendències que allí s’imposaven, començant per Gustave Courbet i 
seguint amb els pintors del sud de França. A Perpinyà, concretament, es donà 
una vessant més acadèmica del Realisme, de la mà de pintors com Josep 
Amouroux o Lluis Brousse, a la qual segur que no restà indiferent. Els pintors 
representants de l’anomenat Realisme Brillant, equivalent català al pompier 
francès -terme sorgit per a ridiculitzar els quadres d’història a base de perso¬ 
natges de l’antiguitat clàssica, els cascos i els morrions dels quals s’interpreta¬ 
ren amb ironia com a cascos de bomber-, foren, entre d’altres, Josep Serra 
Porson, Francesc Sans i Cabot o Benet Mercadé. En alguns olis, Torrents 
d’Arnat sembla atansar-se a ells, tot i fugir de la solemnitat heretada de la pin¬ 
tura d’història precedent. 

Amb Simó Gomez Polo (1845-1880) tanquem aquest grup de realistes. La 
seva formació va des d’uns inicis a la litografia d’Eusebi Planas, un pas pel 
taller de Serra Porson -la qual cosa no deixa de ser paradoxal tenint en comp¬ 
te que era un mestre representant del convencionalisme pictòric post-romàn- 
tic, tot i fagocitar aspectes del realisme per a incorporar-los als quadres d’his¬ 
tòria-, fins la culminació formativa a La Llotja. El 1863 anà a París amb el seu 
germà, el gravador Enric Gómez, on hi romangué fins el 1865. A la capital fran¬ 
cesa també fou deixeble, com Torrents d’Arnat i Sans i Cabot, de Couture. 
Veiem, doncs, com la seva carrera era orientada dins els paràmetres de l’art ofi¬ 
cial de l’època. Participà a l’exposició de l’Acadèmia de Belles Arts de Barcelona 
el 1866, tornà a Madrid (1869-79) on estudià les obres dels tenebristes del XVII 
i del XVIII i treballà en la decoració del sostre del palau del marquès de 
Portugalete. El 1874 competí, com hem dit, amb Antoni Caba per la càtedra de 
Color i Composició de La Llotja, i del 1876 al 1880 va fou professor d’Acolorit 
en aquesta institució. També realitzà decoracions murals a Barcelona com les 
de les esglésies de Santa Maria del Pi i de Sant Agustí, i col·laborà a revistes 
com La Ilustración Espanola y Americana i La Acadèmia, entre d’altres. El 
seu taller del Poble Sec fou lloc habitual de reunió d’intel·lectuals de l’època, i 
per ell passaren diversos artistes en qualitat d’aprenents, com Joan Brull, 
Josep Pascó, etc. 

El Retrat del moblista Francesc Vidal i Jevelli, un dels pocs que coneixem 
seus, ens mostra un excel·lent i fi retratista que adopta decididament els esti- 
lemes del Realisme, allunyant-se de la base de la seva formació ja cap al 1875, 
i menant amb aquest oli a la sòbria elegància dels retrats d’Edouard Manet. Va 
fer també quadres d’història i de gènere, amb tipus populars a dojo. La seva 

obra, amesurada, ostenta un bon us del color, atemperat i clarobscurista, així 
com cert interès per acostar-se a la manera de composició i a l’entonació de la 
pintura del segle XVII. Tot això li ha valgut el qualificatiu de “realista propi dels 
Països Baixos”, sobretot pel seu clarobscurisme de taller del tipus holandès. En 
aquest sentit, Gómez avança cert neorrealisme mitjançant un verisme nou, 
espontani i senzill, ja a la frontera amb l’anecdotisme, allunyat del d’un Martí 
i Alsina, més solemne i transcendent. Sovintejà la pràctica de temes folkloris¬ 
tes, on la figura, ja sigui tractada sola o en composicions de grup, toca temes 
decimonònics costumistes, com escenes de taverna o de soldadesca. Les seves 
obres de composició foren, potser, el seu punt feble, i en poques ocasions va 
saber configurar escenes vívides o ben organitzades. En tot cas, aquestes sem¬ 
blaven forçades, com és el cas de Wiva la Pepa\ - una de les seves darreres 
obres i on ja tendia cap a un anecdotisme directe, sense artifici, que constituïa 
la moda d’aquells darrers anys setanta del segle XIX- o bé el seu Penediment 
de Judes més estàtic, insegur i forçat compositivament que no pas el de Caba, 
tot i que tingué defensors aferrissats. En general, Gómez presenta certa ten¬ 
dència a representar la figura, el grup, amb naturalitat, sense caure en l’anec- 
dotisme de Miralles, seguint un camí que fuig de la retòrica habitual, i que 
s’inspira en la vida quotidiana contemporània i en els temes i atmosferes esta¬ 
blerts ja per les tendències realistes del XVII i XVIII. 



Francesc Masriera 


La figura elegant. Cap a la realitat volguda: 

Francesc Masriera i Francesc Miralles 

La pràctica d’una pintura on la figura ens apareix representada junt amb 
tota la càrrega escenogràfica requerida, amanida amb un tractament elegant i 
sofisticat, engalanada de l’amable anecdotisme complaent amb el gust i els 
ambients de l’aristocràcia o de l’ostentosa alta burgesia puixant, és la que con¬ 
rearan pintors com Francesc Masriera, Francesc Miralles o Romà Ribera. Tots 
ells poden ésser adscrits a un tipus de realisme més deliqüescent i eteri, a la 
recerca de certa bellesa de la realitat o selecció d’allò bonic de la mateixa. Es 
tracta, doncs, de cert tipus d’anecdotisme, definit també com a degeneració o 
deformació del realisme, i que és conseqüència d’aquell, deslliurat ja de la seva 
càrrega crítica, i en el cas dels pintors que ens ocupa, reflex dels costums i 
ambients d’un segment social concret. 

La comitència i clientela d’èlit social de l’època demanava certa concessió a 
les representacions, encara complaents en alguns aspectes, i sovint escenogrà¬ 
fiques, que reflectissin en part la seva manera de viure. La representació d’un 
tipus de figura o retrat elegant, en tant que representació autònoma -com a 
gènere anomenat també d’asunto (no fortunyana) o d’anècdota-, se’ns presen¬ 
ta com una idealització que perviurà fins als primers anys del s. XX, de la mà 
de Francesc Miralles i de Francesc Masriera. Aquest pintors veuen també com 
una part de la clientela i de la crítica d’art encara es mostren reticents a noves 
aproximacions a la realitat dels realistes, si més no en el grau de cruesa que 
encara podria ferir sensibilitats i que els era posat al davant pels artistes que ja 
hem tractat. 


La Figura Realista i la Figura Elegant 








[ 312 ] 



Ramon Casas 

Retrat de Francesc Masriera, c. 1897- 
1899. 

Carbó amb tocs de pastel, 62 x 28 cm. 
Col·lecció particular 


Masriera i Miralles se situen en un espectre, si no oposat, si afí a un tipus de 
realisme conseqüència d’aquell. Si bé s’embeuraven del mateix esperit de fide¬ 
litat al natural, observem certes diferències significatives entre el tractament 
de la figura que fan aquests dos pintors, respecte als més estrictament realis¬ 
tes. Ambdós pintors s’insereixen dins un corrent pictòric que tant a Europa 
com a Amèrica tracta més de representar la realitat volguda, que no pas la tan¬ 
gible, la qual cosa implica certa idealització o embelliment de la mateixa. La 
voluntat d’alteració d’allò vist és notoria, originant un tipus de representacions 
pictòriques complaents amb la clientela i constituint cert tipus d’anecdotisme 
o costumisme luxós. Amb un cromatisme també fantasiós i exuberant, vehicu- 
len una pintura d’escenes amables, de la joie de vivre aristocràtica, el costumis¬ 
me de la classe alta. 

Un clar exemple d’aquesta tendència realista més fantasista el trobem en 
Francesc Masriera i Manovens (1842-1902), pintor propens a l’artifici, fins i tot 
quan aborda escenes pretesament quotidianes, d’acord amb les necessitats o 
gustos estètics dels seus clients, la qual cosa suposà cert fre al desenvolupa¬ 
ment del realisme ple i cru, a l’estil de Courbet, i que conreà en els inicis de la 
seva trajectòria. Masriera és considerat el pintor barceloní per excel·lència de 
la Restauració, el pintor de la riquesa, el cronista oficial de l’opulència de la 
burgesia triomfant i ostentosa. Res a veure, doncs, amb Antoni Caba, que retra¬ 
ta un tipus de burgesia més sòbria i amesurada. Amb tot, no deixà de fer algu¬ 
nes aproximacions estrictament realistes, en alguns dels seus retrats, on con¬ 
tingué la seva tendència habitual a la idealització. Conegut com a pintor i com 
a argenter, es formà al taller del seu pare, Josep Masriera i Vidal, a Llotja, i amb 
Josep Serra i Porson. Posteriorment estudià a Ginebra, on s’especialitzà en l’es¬ 
malt i on també es dedicà al gravat de pedres fines. Sovintejà també les mos¬ 
tres oficials de Madrid i els Salons de París. Es conegut el seu taller-estudi, en 
forma de temple corinti, que encara hi ha al carrer Bailén de Barcelona, mos¬ 
tra evident de la seva concepció elitista del fet artístic. En els seus inicis com a 
pintor conreà una sort de naturalisme antiacadèmic, aplicant aviat un realisme 
minuciós a les seves composicions al·legòriques i anecdòtiques. En els seus 
retrats de cos sencer de les dames de l’alta burgesia catalana exhibeix un gran 
preciosisme en representar les sedes, els velluts, les blondes, les plomes, etc., 
que les cobreixen, potser com a metàfora pictòrica del preciosisme de les joies 
que dissenyà. Masriera pinta, en certa manera, com esmalta, subjugat per un 
colorisme exòtic, de tonalitats poc freqüents i decorativistes. 

A la seva pintura, en general, hi trobem diversitat de rastres. De Fortuny, del 
qual n’era admirador, agafà cert tipus de lluminisme basat en la configuració 
dels volums a base de taques, així com el gust per les escenes africanes, que ell 
reinterpreta d’una manera menys autèntica. El japonisme, el quadre dins el 
quadre, les odalisques afrancesades i les models, foren temes recurrents a la 
seva pintura. L’Al·legoria de la tardor de Masriera, per exemple, es un tipus 
pictòric que tindrà continuïtat sent adoptat, fins i tot, per l’escultura decorati¬ 
va de l’època modernista, com per exemple la del Café Torino de Barcelona 
(1902) o Casa Blanxart de Granollers (1905). Masriera mostra un domini ana- 
tòmic de la figura excel·lent, així com una ubicació espacial de la mateixa als 

interiors, tot i no arribar a la perfecció tècnica de Romà Ribera. El component 
de sofisticació, d’elegància, d’afectació, d’idealització, de teatralitat..., pogué 
esser un dels elements que jugà un paper important en un determinat segment 
-el més nouveau, el més simbolista- de la producció pictòrica modernista, 
probablement a desgrat seu, doncs era un antimodernista declarat, i als seus 
models al·legòrics ens remetem. L’hel·lenisme, com a categoria ahistòrica rea¬ 
lista, també serví a alguns pintors com Caba o Masriera per vehicular alguns 
dels seus treballs: un hel·lenisme més arqueològic (pompeià) en Caba, i més 
d’aparador i de luxe en Masriera. 

Francesc Miralles i Galaup (1848-1901), valencià de naixement, és qui més 
clarament s’adscriu o participa de l’elegància de certs ambients i llocs pari¬ 
sencs, dels quals el pintor quedà subjugat; la gestació del mite parisenc dins la 
pintura catalana té un precedent en les seves obres. De jove estudià amb Martí 
i Alsina a Barcelona, i aviat anà a París (el 1866) on hi romandria fins el 1893. 
A la capital francesa s’allunyà progressivament d’una primerenca ortodòxia 
realista, tot i haver passat, diuen, pel taller del mateix Gustave Courbet a ins¬ 
tàncies de Martí i Alsina. Les seves obres fins als volts de 1875 es mostren força 
realistes, a la manera de Valeriano Becquer, i bona prova d’això és l’oli 
Mariquita Miralles tocant l’arpa. Tot i residir a París, des de 1877 fou present 
amb certa continuïtat a Barcelona a Can Parés. Amb les seves obres obtingué 
Medalla d’Or a Montpellier (1885), Medalla d’Argent a Dieppe (1875) i a 
Angouleme (1877), i de Medalla de Bronze a Barcelona (1896). Quan tornà a 
Barcelona, i durant els seus darrers anys, seguí realitzant quadres de tema 
parisenc, que li eren demanats sovint per la clientela barcelonina. 

L’evolució de Miralles va, doncs, des d’un primerenc influx de Martí i Alsina, 
especialment pel que fa al rigor en la definició de les formes, i que subsistirà a 
les seves obres més evanescents posteriors, fins a l’influx de les novetats provi- 
nents de lTmpressionisme francès, que es materialitza especialment en la seva 
tècnica de paleta aclarida i vibració impressionista, de pinzellada curta i juxta¬ 
posició de colors. La seva mirada encara roman, però, a la realitat a represen¬ 
tar, sense arribar a la impressió subjectiva que li pogués produir aquesta, tal i 
com la plasmaran els impressionistes. La seva permeabilitat a la influència de 
l’Impressionisme, doncs, originà de la seva mà un peculiar estil hibridat entre 
aquest i el Realisme. Poc a poc, Miralles anà fent-se lloc dins cercles aristocrà¬ 
tics i adinerats, adoptant un estil de esteticisme proper al de James McNeill 
Whistler o a la pintura d’un Alfred Stevens o de Childe Hassam, i esdevenint- 
se conreador d’un anecdotisme d’atmosfera hedonista parisenca. 

Pel que fa a l’ús del color, tendeix a l’artifici preciosista, més accentuat que 
en el cas de Masriera. Va de l’equilibri i profunditat cromàtics dels anys setan¬ 
ta, fins al colorisme rebuscat -amb tonalitats exòtiques com el rosa de Nòel, el 
blau de lluna, el verd Nil, etc.- amb que aborda les escenes de boulevard de 
París, d’esmorzars al camp, de curses de cavalls, etc. Miralles juga amb avan¬ 
tatge en abordar retrats o figures aïllades, especialment femenines, però a 
composicions de retrat en grup força massa les relacions entre els personatges 
i l’entorn, supeditant-los a l’artifici de la seva mirada, i tendint a la pose des- 
contextualitzada requerida pel fotògraf. En temes de figura Miralles s’aproxi- 

La Figura Realista i la Figura Elegant 





[ 314 ] 



Francesc Miralles Galaup 

La família Solà a Puigcerdà, 1893. 
Detall. 


ma a Degas, Renoir, Berthe Morissot o Monet. Altres pintors catalans com 
Manuel Amell, Ramon Alorda, Modest Teixidor, Pere Campmany o la seva dei¬ 
xeble Visitació Ubach, seguiren la prolífica estela de l’anecdotisme de Miralles. 

El tractament de la figura per aquests cinc pintors, doncs, varia depenent de 
l’assumpció més o menys decidida dels preceptes realistes, i posa en evidencia 
dues línies -entre d’altres ja esmentades- dins el Realisme català, donant-nos 
una idea del moment d’incertesa estilística prèvia al Modernisme, on tant el 
Realisme, l’anecdotisme, l’academicisme, el Naturalisme, etc., així com els 
diversos gèneres, semblaven opcions pictòriques vàlides. En pràcticament mig 
segle, on l’eclecticisme esdevé gairebé norma, i on encara perviu una idea canò¬ 
nica de l’art, el Realisme s’erigeix en un epicentre estètic, tot i que arriscat si 
s’assumia amb tota la seva càrrega crítica i ideològica. Ni el públic, ni la crítica 
decimonònica, ni les institucions pedagògiques o promotores oficials, renun¬ 
ciaren a valorar positivament les grans composicions d’història, els retrats 
eqüestres, les ampul·loses decoracions pictòriques murals, etc., fins a finals del 
XIX. Ramon Casas, Santiago Rusinol i Andreu Solà i Vidal conrearan certes 
aproximacions híbrides, tant al realisme com a l’elegància parisenca de 
Miralles, arribant, en certa manera, a una concòrdia entre les mateixes, ja dins 
del Naturalisme pictòric, avantsala de les noves tendències que s’imposaran 
amb el Modernisme. Una derivació, ja en clau postmodernista, de la figura i el 
retrat elegant, la tenim en part de l’obra de Ricard Canals que, especialment en 
els darrers anys de la seva carrera, s’especialitzà en un tipus de retrat aristocra- 
titzant que encara tindrà demanda els primers anys del segle XX. 

[ Antoni Caba i Casamitjana 

La nena de la rotlla 

Oli sobre tela, 64 x 54 cm. 
Col·lecció Banc de Sabadell 

[ Antoni Caba i Casamitjana 
Penediment de Judas, 1874. 

Oli sobre tela, 190 x 210 cm. 

Reial Acadèmia Catalana de Belles 
Arts de Sant )ordi, Barcelona 

[ Simó Gómez Polo 

Retrat del moblista Francesc Vidal i Jevelli, 1875. 
Oli sobre tela, 73,5 x 52,5 cm. 

Museu Nacional d'Art de Catalunya , Barcelona 

[ Simó Gómez Polo 

Retrat de l'escriptor satíric Albert de S. Llanes 

Oli sobre tela, 45 x 38 cm. 

Fundació Rocamora 

L Els jugadors de daus, 1874. 

L 


Oli sobre tela, 76 x 102 cm. 

Museu Nacional d'Art de Catalunya, Barcelona 


Simó Gómez Polo 

Retrat de la dona de l'artista 

Oli sobre tela, 38,6 x 30,2 cm. 
Col·lecció particular 

[ Simó Gómez Polo 

Retrat de la seva mare 

Oli sobre tela, 61 x 50 cm. 
Art Petritxol 

Simó Gómez Polo 
Penediment de Judas, 1874. 

Oli sobre tela, 201 x 1 71 cm. 

Reial Acadèmia Catalana de Belles 
Arts de Sant \ordi, Barcelona 

[ Francesc Masriera i Manovens 
Fatigada, 1894. 

Oli sobre tela, 100 x 130 cm. 
Cercle del Liceu, Barcelona 


Estanislau Torrents i d'Amat 
Grup d'escolans, 1866. 

Oli sobre tela, 55 x 46 cm. 

Museu Nacional d'Art de Catalunya, Barcelona 

[ Francesc Miralles Galaup 

La família Solà a Puigcerdà, 1893. 
Oli sobre tela, 70 x 100 cm. 
Col·lecció particular 

[ Francesc Miralles Galaup 

Retrat de la germana del pintor 
(2 a germana) 

Oli sobre tela, 75 x 51,5 cm. 
Col·lecció particular 

[ Francesc Miralles Galaup 
Retrat de noia, 1878. 

Oli sobre fusta, 39,4 x 30,5 cm. 
Col·lecció particular 


[ Francesc Miralles Galaup 
Barques al riu, s.d. 

Oli sobre tela, 73,5 x 60,5 cm 
Col·lecció particular 

[ Francesc Miralles Galaup 
El dinar, s.d. 

Oli sobre tela, 60 x 100 cm. 
Col·lecció particular 


[ Francesc Miralles Galaup 

Sense títol 

Oli sobre tela, 58 x 42 cm. 
Col·lecció particular 

[ Francesc Miralles Galaup 

Dolores Andreu i Gran, s.d. 
Oli sobre tela, 40 x 32 cm. 
Col·lecció particular 

[ Francesc Miralles Galaup 
La pesca, s.d. 

Oli sobre tela, 41,5 x 33 cm. 
Col·lecció particular 

Francesc Miralles Galaup 

En el Bois de Boulougne, s.d. 
Oli sobre tela, 92 x 74 cm. 
Col·lecció particular 

[ Francesc Miralles Galaup 

Dia de neu en el Bois de Boulogne, s.d. 
Oli sobre tela, 65 x 81 cm. 

Col·lecció particular 


[ Francesc Miralles Galaup 
Luisita Duke, c. 1862-1863. 
Oli sobre taula, 39 x 54,5 cm. 
Col·lecció particular 

[ Francesc Miralles Galaup 

Pintor a la platja, s.d. 

Oli sobre tela, 61 x 50 cm. 
Col·lecció particular 

La Forito, 1876. 

Oli sobre tela, 35 x 27 cm. 
Col·lecció particular 

[" Francesc Miralles Galaup 

321 I 

L La bellesa espanyola, 1870. 

L 


Oli sobre taula, 41 x 31,5 cm. 
Col·lecció particular 


Francesc Miralles Galaup 

Modest Urgell (París 1868), 1868. 
Oli sobre tela, 48 x 38 cm. 
Col·lecció particular 


32 


La Figura Realista i la Figura Elegant 
















[ Francesc Miralles Galaup 
Dones a la platja, s.d. 

Oli sobre tela, 32,5 x 56 cm. 
Col·lecció particular 

[ Francesc Miralles Galaup 

Carmen Miralles (Retrat de 
la germana de l'artista), 1879. 
Oli sobre fusta, 41 x 32,5 cm. 
Col·lecció particular 

